Skal ha begrunnet det med at stesønnen gjorde moren syk, fordi han utsatte henne for farlig stråling.

Statsadvokatene i Oslo har tatt ut tiltale mot en mann i 60-årene for å ha mishandlet sin mindreårige stesønn.

I en rundt et halvt år skal han ha tvunget gutten til å bo i en campingvogn og deretter i et telt hele vinteren. Årsaken til dette skal ha vært at han hevdet at gutten - som på tidspunktet var elleve år - sendte ut farlig stråling, og at det var skadelig å ha ham boende i huset.

- Han fortalte gutten at han skadet moren sin med denne strålingen, og at han var syk, står det i tiltalen.

- Måtte vaske seg ute

Videre står det at gutten som regel ikke fikk komme inn i huset for å gå på toalettet, og at han ofte måtte lage sin egen mat på primus ute.

- Han måtte som regel vaske seg ute, blant annet ved å bade i et vann, skriver Statsadvokaten videre.

Ved én anledning skal gutten ha blitt forlatt på en øy i fire timer, under en båttur med familien.

Det var barnevernet som meldte saken til politiet.



Stefarens advokat, Rolf Jacob Cappelen, sier til Nettavisen at hans klient gjorde som han gjorde, i beste mening.

- Han synes det er veldig leit at dette ble en tiltale. Det han gjorde var for å hjelpe gutten. Han driver med alternativ behandling, og dette er hans måte å se verden på.

- Ville det beste for gutten

Stefaren erkjenner ikke straffskyld, og sier denne type behandling har fungert på flere andre han har behandlet.

- Han er inne i et tankesett hvor magnetisme og jordstråling er helt reelt for ham. Han har over tid forsøkt å hjelpe denne gutten.

- Ser han i ettertid at det er noe han burde ha gjort annerledes i denne saken?

- Denne behandlingen har han utført på flere andre, og de har blitt friske. Han ville virkelig bare det beste for gutten.

På spørsmål om stefaren har kontakt med gutten i dag, svarer Cappelen nei.



Guttens bistandsadvokat, Cathrine Pryser Grøndahl, vil ikke kommentere saken overfor Nettavisen.